ആത്മഹത്യാ നിരക്കില് രാജ്യത്ത് ഒന്നാമത് കൊല്ലം രണ്ട് വര്ഷത്തിനിടെ ജീവനൊടുക്കിയവരില് 66 കുട്ടികളും കൊല്ലം: ആത്മഹത്യയൊന്നിനും ഒരുപരിഹാരമല്ലെങ്കിലും കഴിഞ്ഞ വര്ഷം ഇന്ത്യയില് ജീവനൊടുക്കിയവരുടെ കണക്കെടുത്താല് ഒന്നാം സ്ഥാനത്താണ് കൊല്ലം ജില്ല. നാഷണല് ക്രൈം റെക്കാഡ്സ് ബ്യൂറോയുടെ കണക്ക് പ്രകാരം 2019 ല് രാജ്യത്ത് ഏറ്റവും കൂടുതല് പേര് ആത്മഹത്യചെയ്തത് കൊല്ലം ജില്ലയിലാണ്. കുടുംബ പ്രശ്നം മുതല് പ്രണയപരാജയവും കടവും തൊഴിലില്ലായ്മയും രോഗവും പട്ടിണിയും ഉള്പ്പെടെയുള്ള പ്രശ്നങ്ങള്ക്ക് ഒരുമുഴം കയറിലും അര ഔണ്സ് വിഷത്തിലും പരിഹാരം തേടിയവരാണ് പലരും. ഒരു ലക്ഷത്തിന് 41.2 എന്ന നിലയിലാണ് കൊല്ലത്തെ ആത്മഹത്യാനിരക്ക്. സംസ്ഥാന ശരാശരിയില് 24.3 ശതമാനമെന്ന കണക്കില് കേരളം അഞ്ചാം സ്ഥാനത്ത് നില്ക്കുന്നു. 8,556 പേരാണ് 2019 ല് കേരളത്തില് ആത്മഹത്യയില് അഭയം തേടിയത്. കൊവിഡ് മഹാമാരിയുടെ പശ്ചാത്തലത്തില് 2020 ലെ കണക്കുകള് പുറത്തുവിട്ടിട്ടില്ല. പ്രധാന കാരണം കേരളത്തിലെ ആത്മഹത്യകളുടെ പ്രധാന കാരണമായി ചൂണ്ടിക്കാട്ടുന്നത് കുടുംബപ്രശ്നങ്ങളാണ്. 3,665 കേസുകളാണ് ഈ വിഭാഗത്തിലുള്ളത്. മാനസിക പ്രശ്നങ്ങളും മറ്റ് രോഗങ്ങളും കൊണ്ട് 974 പേരാണ് ജീവനൊടുക്കിയത്. മദ്യാസക്തി കൊണ്ട് 792 പേര് മരണത്തിലേക്ക് മറഞ്ഞപ്പോള് 259 പേര് കടബാദ്ധ്യത കാരണവും 230 പേര് പ്രണയം തകര്ന്നുമാണ് ജീവിതം അവസാനിപ്പിച്ചത്. തൊഴിലില്ലായ്മ കാരണം ആത്മഹത്യ ചെയ്തവരുടെ എണ്ണം 81 ആണ്. കൊല്ലം ജില്ലയില് മാനസിക പ്രശ്നങ്ങളെ തുടര്ന്ന് 130 ആത്മഹത്യകളാണ് ഉണ്ടായിട്ടുള്ളത്. കുടുംബ പ്രശ്നങ്ങളില് 150 ജീവനുകള് പൊലിഞ്ഞപ്പോള് രോഗത്താല് 76 പേരും പ്രണയപരാജയത്താല് 26 പേരും ജീവിതത്തോട് യാത്രപറഞ്ഞു. തൃശൂര് രണ്ടാമത് കേരളത്തില് 2018 ല് 8,237 പേരാണ് ആത്മഹത്യ ചെയ്തത്. സംസ്ഥാനത്ത് ആത്മഹത്യയില് രണ്ടാമത് നില്ക്കുന്നത് തൃശൂരാണ്. കഴിഞ്ഞ വര്ഷം 405 പേരാണ് തൃശൂരില് ആത്മഹത്യ ചെയ്തത്. കടവും ജപ്തിയുമാണ് തൃശൂരിലെ ജീവനൊടുക്കലുകളുടെ പ്രധാന കാരണം. പാഠമാക്കാം, കൊച്ചിയെ പൊലീസിന് കീഴില് ജില്ലാ പൊലീസ് ആസ്ഥാനങ്ങള് കേന്ദ്രീകരിച്ച് പേരിന് ഒരു കൗണ്സലിംഗ് സെന്ററുണ്ടെന്നല്ലാതെ മതിയായ ആത്മഹത്യാ പ്രതിരോധ സംവിധാനം സംസ്ഥാനത്തിനില്ലാത്തതാണ് ആത്മഹത്യാ നിരക്ക് വര്ദ്ധിക്കാന് കാരണമെന്നാണ് മന:ശാസ്ത്രജ്ഞരുടെ വിലയിരുത്തല്. കൊല്ലത്തും തിരുവനന്തപുരത്തും ആത്മഹത്യാനിരക്ക് ഏറുന്നത് വര്ഷങ്ങളായുള്ള പ്രവണതയാണെന്നും ഇവര് പറയുന്നു. മതിയായ എന്.ജി.ഒകളും മാനസികാരോഗ്യ കേന്ദ്രങ്ങളും കൂടുതലുള്ളതാണ് കൊച്ചി പോലെയുള്ള വലിയ നഗരത്തില് ആത്മഹത്യകള് കുറയാന് കാരണമെന്നും ക്ളിനിക്കല് സൈക്കോളജിസ്റ്റായ ഡോ.ശ്രീകുമാര് പറയുന്നു. 66പേര് കുട്ടികള് 2019 മാര്ച്ച് 25ന് ശേഷമുള്ള കണക്കെടുത്തപ്പോള് 18 വയസില് താഴെയുള്ള 66 കുട്ടികളാണ് പല കാരണങ്ങളാല് ആത്മഹത്യചെയ്തത്. കുട്ടികളുടെ മാനസിക സമ്മര്ദ്ദം കുറയ്ക്കാനും പ്രശ്നങ്ങള്ക്ക് പരിഹാരം കാണാനും ഫയര്ഫോഴ്സ് മേധാവിയായ ഡി.ജി.പി ശ്രീലേഖയുടെ നേതൃത്വത്തില് കുട്ടികള്ക്കായി ചിരി എന്ന പദ്ധതി സര്ക്കാര് ആവിഷ്കരിച്ചിട്ടുണ്ടെങ്കിലും അദ്ധ്യയന വര്ഷം ആരംഭിക്കാത്തതിനാല് പദ്ധതി ഇതുവരെ തുടങ്ങാനായില്ല. ചിരി പദ്ധതി മുതിര്ന്നവരെപ്പോലെ മാനസിക പിരിമുറുക്കങ്ങള് താങ്ങാനാകാതെ ആത്മഹത്യയില് അഭയം തേടുന്നവരില് കുട്ടികളും പിന്നിലല്ല. സിനിമയിലേയും ടെലിവിഷന് സീരിയലുകളിലുമുള്ള രംഗങ്ങള് അനുകരിച്ചായിരുന്നു കുട്ടികളുടെ ആത്മഹത്യയുടെ തുടക്കമെങ്കില് ഇപ്പോള് വാര്ത്തപോലുമല്ലാത്ത നിലയിലെത്തി കാര്യങ്ങള്. കൊല്ലം ജില്ലയില് അഞ്ചാം ക്ലാസിലും പത്താം ക്ലാസിലും പഠിക്കുന്ന രണ്ടു കുട്ടികളാണ് കഴിഞ്ഞവര്ഷം ആത്മഹത്യ ചെയ്തത്. മലപ്പുറത്ത് ഒമ്ബതാം ക്ലാസില് പഠിക്കുന്ന രണ്ട് പേര് ആത്മഹത്യ ചെയ്തു. ഓണ്ലൈന് ക്ലാസില് പങ്കെടുക്കാന് പറ്റാത്ത വിഷമത്തിലാണ് ഒരാള് ജീവനൊടുക്കിയതെങ്കില് മറ്റൊരാളുടെ കാരണം ഇനിയും വ്യക്തമല്ല. പരീക്ഷയ്ക്ക് കോപ്പിയടിച്ചതിന് വഴക്കുപറഞ്ഞ കാരണത്താലാണ് കോട്ടയത്ത് മീനച്ചിലാറ്റില് ചാടി വിദ്യാര്ത്ഥി ആത്മഹത്യ ചെയ്തത്. ആലപ്പുഴയിലും കണ്ണൂരും സമാനമായി കുട്ടികളുടെ ആത്മഹത്യ നടന്നു. കൊവിഡ് കാലത്ത് വിദ്യാലയങ്ങള് അടച്ചിട്ടിരിക്കുന്നതിനാല് കൂട്ടുകാരോട് ഇടപഴകാന് സാധിക്കാത്തത് കുട്ടികളുടെ മാനസിക സമ്മര്ദ്ദത്തിന് കാരണമാകും. അമ്മ, അച്ഛന്, കുടുംബാംഗങ്ങള് എന്നിവര് കുട്ടിയുടെ നന്മ ആഗ്രഹിച്ചാവണം അവരോട് ഇടപെടേണ്ടത്. കുട്ടിയുടെ മാനസികാവസ്ഥ കൂടി ഉള്ക്കൊണ്ടാവണം ഇത്.